Document ID: 32010D0170

KOMISIJAS LĒMUMS
(2010. gada 19. marts),
ar ko saskaņā ar Padomes Direktīvu 89/686/EEK atsauc norādi uz standartu EN 353-1:2002 “Individuālie aizsarglīdzekļi pret kritieniem no augstuma - 1. daļa: Vadāma tipa kritiena aizturētāji uz cietas noenkurojamas līnijas”
(izziņots ar dokumenta numuru C(2010) 1619)
(Dokuments attiecas uz EEZ)
(2010/170/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1989. gada 21. decembra Direktīvu 89/686/EEK par dalībvalstu tiesību aktu tuvināšanu attiecībā uz individuālajiem aizsardzības līdzekļiem (1) un jo īpaši tās 6. panta 1. punktu,
ņemot vērā atzinumu, ko sniegusi pastāvīgā komiteja, kas izveidota ar 5. pantu Eiropas Parlamenta un Padomes 1998. gada 22. jūnija Direktīvā 98/34/EK, ar ko nosaka informācijas sniegšanas kārtību tehnisko standartu un noteikumu jomā, un informācijas sabiedrības pakalpojumu sniegšanas noteikumus (2),
tā kā:
(1)
Eiropas standartu EN 353-1:2002 “Individuālie aizsarglīdzekļi pret kritieniem no augstuma - 1. daļa: Vadāma tipa kritiena aizturētāji uz cietas noenkurojamas līnijas”2002. gada 12. martā pieņēma Eiropas Standartizācijas komiteja (CEN). Standarta norādi Eiropas Savienības Oficiālajā Vēstnesī pirmo reizi publicēja 2003. gada 28. augustā (3).
(2)
Apvienotā Karaliste pret standartu EN 353-1:2002 ir iesniegusi oficiālu protestu.
(3)
Attiecībā uz EN 353-1:2002 4.7. iedaļu Apvienotā Karaliste uzskata, ka specifikācijas, kas attiecas uz lietošanas instrukcijām, neatbilst prasībām, kas izklāstītas direktīvas II pielikuma 1.4. iedaļas a) un b) apakšpunktā.
(4)
Attiecībā uz standarta EN 353-1:2002 5. iedaļu Apvienotā Karaliste uzskata, ka paredzētā testa metode neparedz tādus loģiski paredzamus kritiena apstākļus kā “kritienu atpakaļ” vai kritienu “uz sāniem”, kas rada būtisku risku, ka ierīce var nenostrādāt. Tādēļ Apvienotā Karaliste uzskata, ka standarts neatbilst prasībām, kas izklāstītas direktīvas II pielikuma 1.1.1. un 3.1.2.2. iedaļā.
(5)
Komisija, pārbaudījusi standartu EN 353-1:2002, konstatēja, ka minētais standarts nespēj pilnībā apmierināt veselības un drošības pamatprasības, kas izklāstītas Direktīvas 89/686/EEK II pielikuma 1.1.1., 1.4. un 3.1.2.2. iedaļā.
(6)
Tāpēc no saskaņoto standartu saraksta Eiropas Savienības Oficiālajā Vēstnesī jāatsauc norāde uz standartu EN 353-1:2002, lai atbilstība valsts standartiem, kuros transponē saskaņoto standartu EN 353-1:2002, neradītu pieņēmumu par tā atbilstību Direktīvas 89/686/EEK pamatprasībām,
IR PIEŅĒMUSI ŠO LĒMUMU.
1. pants
No Eiropas Savienības Oficiālajā Vēstnesī publicētā saskaņoto standartu saraksta atsauc norādi uz standartu EN 353-1:2002 “Individuālie aizsarglīdzekļi pret kritieniem no augstuma - 1. daļa: Vadāma tipa kritiena aizturētāji uz cietas noenkurojamas līnijas”.
2. pants
Šis lēmums ir adresēts dalībvalstīm.
Briselē, 2010. gada 19. martā

Labels: 7
9